UNHCR obilježio 60 godina postojanja
Organizacija Ujedinjenih naroda za izbjeglice za svoja je djela - pomoć izbjeglicama i prognanima - dobila dvije Nobelove nagrade za mir
Aleksandar Aleinikoff, zamjenik visoke povjerenice UN-a za izbjeglice: "Sve se veći naglasak stavlja na sigurnost naših vlastitih djelatnika. No, za nas je još važnije do osiguramo pristup izbjeglicama, ljudima kojima je potrebna naša pomoć." UNHCR je osnovan nakon Drugog svjetskog rata, kako bi pomogao milijunima izbjeglica i prognanih. Prema prvotnom planu, trebao je postojati samo tri godine. Međutim, UNHCR djeluje i danas – jer je problem izbjeglica danas još ozbiljniji nego početkom pedesetih. Činjenica što UNHCR u današnjem svijetu ima pune ruke posla nije razlog za slavlje. Međutim, ovoj organizaciji valja čestitati zbog toga što je u proteklih šest desetljeća, širom svijeta, pomogla više od 50 milijuna ljudi koji su bili protjerani iz svojih domova. Za svoja je djela UNHCR dobio čak dvije Nobelove nagrade za mir. Zamjenik visoke povjerenice UN-a za izbjeglice, Aleksandar Aleinikoff kaže da je pomalo ironično što ova organizacija, čak i danas, djeluje na privremenoj bazi. Naime, kada je UNHCR bio osnovan, 1950. smatralo se da je problem izbjeglica problem koji u skoroj budućnosti neće postojati. "Tek smo prije nekoliko godina ustrojeni kao stalna organizacija u okviru Ujedinjenih naroda. Tada je bila i priznata činjenica da će problem izbjeglica, na žalost, s nama biti stalno. Da će uvijek biti ljudi koji će, iz različitih razloga, morati bježati iz svoje zemlje i kojima će trebati međunarodna pomoć. UNHCR to i radi." Rod Redmond, bivši glasnogovornik UNHCR-a kaže da je prekretnica u radu ove međunarodne agencije bila kriza u Mađarskoj 1956. Pred invazijom sovjetske vojske, iz Mađarske ja tada na Zapad prebjeglo gotovo 200 tisuća ljudi. "Do tada UNHCR se najviše bavio slučajevima pojedinaca, koji su u svojoj zemlji biti pod represijom pa su bježali u inozemstvo. Mađarski slučaj je bio sličan, ali se tu nije radilo o pojedincima već o pravoj masi izbjeglica." Slijedile su izbjegličke krize u Indokini, u Afganistanu, na Balkanu te u Ruandi. Ratove između država zamijenili su građanski ratovi i drugi unutrašnji sukobi. Na početku, 1950. UNHCR je zapošljavao oko 30 ljudi, s budžetom od oko 300 tisuća dolara. Danas upošljava oko 7 tisuća redovitih uposlenika a proračun iznosi oko 7 milijardi dolara. Aleksandar Aleinikoff kaže da je posao UNHCR danas znatno opasniji nego prije – djelatnici ove organizacije bili su žrtve otmica, a bilo je i smrtnih slučajeva na terenu: "Sve se veći naglasak stavlja na sigurnost naših vlastitih djelatnika. No, za nas je još važnije do osiguramo pristup izbjeglicama, ljudima kojima je potrebna naša pomoć. Ali, u usporedbi s prošlim vremenima, naš posao je znatno teži." Teži je i zbog toga što izbjeglice u razvijenim zemljama danas znatno teže dobivaju politički azil ili utočište. UNHCR protiv toga prosvjeduje. Međutim, činjenica jest da danas milijuni ljudi bježe iz država u razvoju iz različitih razloga – kaže Aleksandar Aleinikoff. Neki bježe od političke represije, ali mnogi postaju izbjeglice kako bi utekli od siromaštva.